હિમાચલ પ્રદેશના નાનકડા ગામમાંથી આવીને બોલિવૂડમાં ટોપ ટેનની યાદીમાં પહોંચી જનાર કંગના રાણાવતનું નામ હવે એક પણ દેશવાસીની જાણ બહાર નહીં હોય. તેની પ્રસિદ્ધિ સમુદ્ર પાર પણ ફેલાયેલી છે. સ્મોલ ટાઉન ગર્લ વિશે વાત કરતાં કંગના કહે છે કે આવી છોકરીઓ બોડીગાર્ડ સોસાયટીમાંથી આવે છે. એવા સમાજમાંથી કે જ્યાં તેમને હંમેશાં પ્રોટેક્શન આપવામાં આવે છે. આ પ્રોટેક્શનનો અર્થ એ નથી કે તમે ખુદને ગ્રો કરો, પરંતુ તેનો અર્થ એ છે કે તમે સમાજના રિવાજ વિરુદ્ધ ન જઇ શકો. વિરુદ્ધ જવાનો અર્થ છે કે તમારા કોઇ સાહસિક પગલાના કારણે તમારો પરિવાર શરમમાં મુકાઇ શકે છે. આવા જ માહોલમાં વિદ્રોહના સ્વર ઊઠે છે. સારી વાત એ છે કે આ વિદ્રોહ પોઝિટિવ રૂપમાં સામે આવે છે અને આ જ કારણે નાનકડા ગામ કે શહેરમાંથી આવતી છોકરીઓ ક્યારેય હાર માનતી નથી.